The Damned
Store norske leksikon,Kunst og estetikk,Musikk,Populærmusikk,Pønk
Britisk punkeband dannet i London i 1976. Bandet regnes som et av de første britiske punke-bandene, og er fremdeles aktive. The Damned består i dag av Dave Vanian på vokal, Captain Sensible på gitar, Monty Oxymoron på keyboard, Pinch (født Andrew Pinching, 1965) på trommer, og Paul Gray på bass.
Historie The Damned ble dannet av vokalisten Dave Vanian (f. David Letts, 1956), gitaristen Brian James (f. Brian Robertson, 1951), bassisten Captain Sensible (f. Raymond Ian Burns, 1954) og trommeslageren Rat Scabies (f. Chris Millar, 1955) i 1976. De debuterte med å gi ut det som i ettertid er blitt betegnet som den første britiske punkesinglen, New Rose, i oktober 1976. Både singelen og debutalbumet Damned Damned Damned (1977) var produsert av musiker, låtskriver og produsent Nick Lowe. Oppfølgeren Music For Pleasure (1977) fikk ikke fikk den suksessen bandet håpet på, og de ble oppløst et halvt års tid i 1978. Året etter ble de gjenforent og utgav albumet Machine Gun Etiquette. Singlen Love Song nådde 20. plass i Storbritannia. I 1982 nådde bandet igjen topp 20 med låta Strawberries, og i 1986 fikk de en kjempehit med sin versjon av Barry Ryans popslager Eloise fra 1968.The Damned har gjennomgått flere utskiftninger av bandmedlemmer. Bassist på The Black Album (1980) var Paul Gray, som sluttet i bandet igjen i 1982. Han kom senere tilbake, og er nå en del av den faste besetningen. I 1981 ble Roman Jugg fast keyboardist. Captain Sensible sluttet i bandet i 1982, og fikk suksess som soloartist i 1982–1984. Han kom tilbake til The Damned i 1984. The Damned ble oppløst i 1989 og gjenforent i 1993. De var fra 1996 anført av Vanian og Captain Sensible, samt den amerikanske bassisten Patricia Morrison, som tidligere hadde spilt i Gun Club og The Sisters of Mercy. Morrison sluttet i 2004, og The Damned fikk den sammensetningen de har i dag. Musikalsk stil The Damned har gått igjennom flere musikalske stilskifter, og har hatt innflytelse på både punken og post-punken. Det raske tempoet som karakteriserte deres tidlige utgivelser ble en viktig forløper for hardcore-stilen. Senere ble bandet en del av den fremvoksende goth-subkulturen. The Damneds mest solgte album er Phantasmagoria (1985), som stilistisk kan beskrives som goth-rock sentrert rundt vokalist Dave Vanians karakteristiske dype stemme. Albumet gav bandet hits med låtene Grimly Fiendish og The Shadow Of Love. Les mer i Store norske leksikon punk goth Eksterne lenker The Damned: Offisiell hjemmeside